Ma bly hoop ná baba Lara se diagnoseLara van Vuuren. (Foto: Facebook) Byna drie jaar ná baba Lara van Vuuren se vroeë en traumatiese geboorte is die klein dogtertjie uiteindelik amptelik met ŉ mediese toestand gediagnoseer – maar dit is nuus wat geen ouer wil ontvang nie. “Lara is verlede week met hipotoniese serebrale gestremdheid gediagnoseer,” sê Jean-Mari van Vuuren, Lara se ma. “Dit is ŉ skaarser vorm van serebrale gestremdheid wat lae spiertonus veroorsaak. Dit is ŉ toestand wat nooit weggaan nie.” Van Vuuren verduidelik dat dié toestand deur verskeie faktore veroorsaak is, waaronder die feit dat Lara heeltemal te vroeg gebore is, ŉ suurstoftekort tydens geboorte ervaar het, breinbloeding by geboorte opgedoen het, oor ŉ lang tydperk hartversakingmedikasie ontvang het en voedingintoleransie gedurende haar tyd in die neonatale waakeenheid ervaar het. Lara was maande lank van suurstofmasjiene afhanklik wat ook ŉ bydraende faktor kon wees. Lara het boonop ŉ algehele agterstand weens haar prematuriteit, maar ŉ breinskandering wat verlede jaar gedoen is, het reeds getoon dat sy wonderbaarlik geen skade aan haar grysstof en dus haar intellektuele vermoëns het nie. Daar is wel skade aan haar witstof, ŉ toestand genaamd periventrikulêre leukomalasie, wat tot haar motoriese agterstand bydra. “Lara moet nou as hipotonies serebraal gestremd geregistreer word op ons mediese fonds, sodat sy gehelp kan word met die aangepaste neuro-, fisio- en arbeidsterapie wat sy op permanente grondslag sal moet ontvang. Daar is geen waarborge met hierdie terapie nie,” sê Van Vuuren. Lara is nou twee jaar en agt maande oud en weeg 8,75 kg, maar haar fisieke ontwikkeling is tans op peil met normale babas van jonger as ŉ jaar. Sy kan steeds nie loop of kruip nie, maar kan wel op haar eie sit. Jean-Mari van Vuuren saam met Lara in die hospitaal ná Julia en Lily oorlede is. (Foto: Verskaf) “Dit is glad nie lekker om so ŉ diagnose te ontvang nie, maar ek weet dit kon soveel erger gewees het. Dit is ŉ absolute wonderwerk dat Lara nie erger skade opgedoen het in haar traumatiese neonatale tydperk nie. Sy is voorwaar ŉ klein vegtertjie met ŉ sterk wil.” Maroela Media het vroeër berig Lara en haar drielingsussies, Lily en Julia, is op 30 Oktober 2016 gebore toe Van Vuuren net 25 weke en vier dae swanger was. Die sussies het by geboorte onderskeidelik net 650 g, 660 g en 550 g geweeg en was al drie in ŉ kritieke toestand. Lily het 36 uur geleef en Julia was 62 dae oud toe sy oorlede is. Klein Lara het egter haar geveg om oorlewing gewen en ná vier en ŉ half maande in die hospitaal is sy vir die eerste keer ontslaan. Sedertdien is dié klein dogtertjie se storie ŉ verhaal van hoop en glo haar ouers dat sy ŉ lewende getuienis van ŉ wonderwerk is. Ondanks dié jongste diagnose glo Van Vuuren steeds dat Lara eendag almal gaan verbaas, gaan opstaan en sonder ondersteuning sal kan loop. “Ek weet daar is altyd hoop en daar vind elke dag wonderwerke plaas. Vir nou is sy hier en vir my gespaar – en dít is al wat vir my saak maak.”